SKRIFTLIG FORESPØRGSEL P-1707/03

af Stavros Xarchakos (PPE-DE) til Kommissionen

(16. maj 2003)

Om: Flytning af virksomheder ud af EU

Det multinationale selskab Schiesser besluttede for nylig at nedlægge sit græske fabriksanlæg Schiesser-Palco og flytte produktionen fra Grækenland til Bulgarien med det resultat, at 500 græske arbejdstagere, hvoraf flertallet er kvinder, bliver arbejdsløse.

Ifølge oplysninger fra ledende medlemmer af GSEE, det landsdækkende græske fagforbund, opkræver USA, når en virksomhed flytter fra USA til et land med billigere arbejdskraft (for at opnå de dermed forbundne fordele), i henhold til en social klausul en ekstra skat på de produkter, der importeres fra det pågældende land, dels for at lette situationen for de afskedigede arbejdstagere og dels for at afskrække andre virksomheder fra at flytte fra USA.

Ifølge den seneste rapport fra Economist Intelligence Unit (dateret den 30. marts 2003) befinder Grækenland sig på en af de sidste pladser i Europa, hvad angår udenlandske direkte produktionsinvesteringer, og på 18.-pladsen blandt de 22 EU-medlemslande, der er omfattet af rapporten, og halter dermed bagefter i forhold til samtlige nuværende EU-medlemmer samt fire af de kommende østeuropæiske medlemslande (Tjekkiet, Polen, Ungarn og Slovakiet).

Har EU til hensigt at gøre det samme som USA, ikke alene for at lette situationen for de arbejdstagere, der mister deres job ved virksomhedsflytninger, men også for at dæmme op for virksomhedsflugten fra EU-landene? Hvilke andre initiativer agter Kommissionen omgående at tage for at løse dette store problem, der medfører tab af arbejdspladser og gør indhug i EU's velstand?

Svar afgivet på Kommissionens vegne af Anna Diamantopoulou

(16. juni 2003)

Kommissionen har ikke til hensigt at foreslå at indføre en gengældelsesforanstaltning i EU, som den der nævnes af det ærede medlem. Kommissionen er ikke bekendt med, at USA har truffet en sådan foranstaltning.

Kommissionen vil dog gerne minde om, at EU gennem årene har udviklet en omfattende politik for på hensigtsmæssig vis at kunne møde de udfordringer, som de sociale konsekvenser af virksomhedernes omstrukturering udgør. Som resultat af denne politik, som løbende justeres, skal arbejdstagernes repræsentanter forud for enhver omstrukturering informeres og høres effektivt med henblik på at undgå eller begrænse de sociale følger i overensstemmelse med Fællesskabets direktiver om kollektive afskedigelser(1), overførsel af virksomheder(2), europæiske samarbejdsudvalg(3) og information og høring(4).

Navnlig direktiv 98/59/EF vedrørende kollektive afskedigelser indeholder bestemmelser om information og høring af arbejdstagernes repræsentanter i tilfælde, hvor arbejdsgiveren overvejer sådanne afskedigelser. Disse høringer skal gennemføres i tilstrækkelig god tid med henblik på at nå frem til en aftale og i det mindste dreje sig om mulighederne for at undgå eller begrænse de kollektive afskedigelser samt for at afbøde følgerne af disse ved hjælp af sociale ledsageforanstaltninger. Disse foranstaltninger har blandt andet til formål at yde støtte til omplacering eller omskoling af de afskedigede arbejdstagere.

Mere generelt går Kommissionen ind for, at virksomhederne, når de træffer beslutning om at flytte, altid skal tage hensyn til de følger en sådan beslutning kan få for deres arbejdstagere samt for de sociale og regionale forhold. Dette er for nylig blevet understreget i Kommissionens meddelelse: Virksomhedernes sociale ansvar: Virksomhedernes bidrag til bæredygtig udvikling(5).

Ydermere opfordrede Kommissionen arbejdsmarkedets parter i Europa til at gennemføre en dialog om at foregribe og håndtere ændringer med henblik på at anvende en dynamisk tilgang til de sociale aspekter af omstruktureringer i virksomhederne. Arbejdsmarkedets parter vedtog at lade dette emne være omfattet af deres flerårige arbejdsprogram for 2003-2004. Kommissionen håber i høj grad, at deres fælles indsats på dette område resulterer i et sæt fællesskabsrammer, som kan hjælpe virksomhederne og arbejdstagerne med på hensigtsmæssig vis at behandle spørgsmål vedrørende den sociale dimension af virksomhedernes omstrukturering.

(1) Rådets Direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser. (Dette direktiv konsoliderer direktiv 75/129/EØF og 92/56/EØF).

(2) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter.

(3) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne.

(4) Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab.

(5) KOM(2002) 347 endelig udg.